Чавдар Мутафов
Чавдар Петров Мутафов е български архитект и писател-модернист.

Биография 
Роден е на 19 септември (1 октомври нов стил) 1889 в Севлиево. Баща му Петър Мутафов е известен социалдемократ. Завършва основно образование в родния си град, а гимназия – в София. Завършва машинно инженерство (1908 – 1912) и архитектура (1923 – 1925) в Мюнхен, като междувременно участва във войните.

Работи като архитект, художествен критик, редактор. В периода (1925 – 1927) е член на литературния кръг „Стрелец“. Публикува основните си произведения между двете световни войни – „Марионетки“ (1920) и „Дилетант. Декоративен роман“ (1926). Книгата „Марионетки“ на Чавдар Мутафов излиза в само 21 екземпляра. Освен това Мутафов е автор на множество художествени есета, разкази и манифести. Занимава се и с литературна критика. Женен е за писателката Фани Попова-Мутафова.

Член-учредител е на Дружеството на есеистите в България, член е на българския ПЕН клуб и на Европейския писателски съюз.

След деветосептемврийския преврат през 1944 г. Чавдар Мутафов е изключен от Съюза на българските преводачи поради обвинения за профашистки убеждения. През 1945 г. е изпратен в трудов лагер (в мините на Бобовдол) без съд и присъда; по същото време съпругата му е в затвора. През 1946 г. е освободен. Участва за кратко в редактирането на сп. „Архитектура“, но след това от 1947 г. до смъртта си през 1954 г. е безработен и нито един негов текст не е допуснат до печат.

Библиография 
 „Марионетки. Импресии“, 1920
 „Дилетант. Декоративен роман“, 1926
 „Покерът на темпераментните. Гротески“, 1926
 „Технически разкази“, 1940
 „Първото сражение“, 1941

Галерия

Източници

Външни препратки 
 
 Едвин Сугарев, „Чавдар Мутафов“, Българският литературен модернизъм
 Биляна Курташева, Йордан Люцканов, Дарин Тенев, Васил Видински, Миглена Николчина, Надежда Радулова, Катя Зографова, Лора Шумкова, „По повод 50 години от смъртта на Чавдар Мутафов“ , в. „Култура“, бр. 45, 26 ноември 2004 г.
 Подбор от произведения в „Литературен клуб“
 Васил Видински, Денди срещу Дилетант
 Иван Христов, Куфарът на Чавдар Мутафов, public-republic.com, 17 юли 2009

Български архитекти
Български писатели
Български автори на разкази
Български есеисти
Български художествени критици
Български литературни критици
Български преводачи
Преводачи от немски език
Модернизъм
Родени в Севлиево
Починали в София